CELEX: 52021DP0444
Language: el
Date: 2021-11-11 00:00:00
Title: Απόφαση του Ευρωπαϊκού Κοινοβουλίου της 11ης Νοεμβρίου 2021 σχετικά με το αίτημα για την άρση της ασυλίας του Harald Vilimsky (2021/2073(IMM))

20.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 205/55
               
            
         P9_TA(2021)0444
         Αίτημα για την άρση της ασυλίας του Harald Vilimsky
         Απόφαση του Ευρωπαϊκού Κοινοβουλίου της 11ης Νοεμβρίου 2021 σχετικά με το αίτημα για την άρση της ασυλίας του Harald Vilimsky (2021/2073(IMM))
         (2022/C 205/07)
         
            Το Ευρωπαϊκό Κοινοβούλιο,
         
         
                     —
                  
                  
                     έχοντας υπόψη το αίτημα της Εισαγγελικής Αρχής της Βιέννης για την άρση της ασυλίας του Harald Vilimsky, που διαβίβασε ο επικεφαλής της Μόνιμης Αντιπροσωπείας της Αυστρίας στην ΕΕ στις 7 Μαΐου 2021 σε συνάρτηση με ποινική διαδικασία, και το οποίο ανακοινώθηκε στην ολομέλεια στις 20 Μαΐου 2021,
                  
               
                     —
                  
                  
                     έχοντας ακούσει τον Harald Vilimsky, σύμφωνα με το άρθρο 9 παράγραφος 6,του Κανονισμού του,
                  
               
                     —
                  
                  
                     έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
                  
               
                     —
                  
                  
                     έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019 (1),
                  
               
                     —
                  
                  
                     έχοντας υπόψη το άρθρο 57 παράγραφοι 2 και 3 του αυστριακού Συντάγματος,
                  
               
                     —
                  
                  
                     έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
                  
               
                     —
                  
                  
                     έχοντας υπόψη την έκθεση της Επιτροπής Νομικών Θεμάτων (A9-0303/2021),
                  
               
                     A.
                  
                  
                     λαμβάνοντας υπόψη ότι η Εισαγγελία της Βιέννης αιτήθηκε την άρση της ασυλίας του Harald Vilimsky, βουλευτή του Ευρωπαϊκού Κοινοβουλίου, προκειμένου να κινήσει ποινική δίωξη λόγω τέλεσης των εγκλημάτων της απιστίας του άρθρου 153 παράγραφοι 1 και 3, πρώτη περίπτωση, της συνέργειας σε υπεξαίρεση κεφαλαίων του άρθρου 12, δεύτερη εναλλακτική περίπτωση, και του άρθρου 133 παράγραφοι 1 και 2, πρώτη περίπτωση, καθώς και της κατάχρησης κονδυλίων του άρθρου153β παράγραφοι 1, 2 και 3 του αυστριακού Ποινικού Κώδικα·
                  
               
                     B.
                  
                  
                     λαμβάνοντας υπόψη ότι ο Harald Vilimsky διετέλεσε από τις 27 Οκτωβρίου 2006 έως τις 23 Οκτωβρίου 2019 υπεύθυνος οικονομικών της κοινοβουλευτικής ομάδας του Αυστριακού Κόμματος της Ελευθερίας (FPÖ) στο Εθνικό Συμβούλιο· λαμβάνοντας υπόψη ότι στις ευρωεκλογές του Μαΐου 2019 εξελέγη βουλευτής του Ευρωπαϊκού Κοινοβουλίου·
                  
               
                     Γ.
                  
                  
                     λαμβάνοντας υπόψη ότι, από την 1η Οκτωβρίου 2011 έως τις 13 Αυγούστου 2019, ο Harald Vilimsky φέρεται να έχει καταχραστεί την εξουσία διάθεσης που κατείχε σχετικά με τους τραπεζικούς λογαριασμούς της κοινοβουλευτικής ομάδας του FPÖ στο αυστριακό Εθνικό Συμβούλιο, δίνοντας εντολή να εξοφλούνται μέσω τακτικών εμβασμάτων από τον τραπεζικό λογαριασμό της εν λόγω κοινοβουλευτικής ομάδας λογαριασμοί για υπηρεσίες κινητής τηλεφωνίας, χρησιμοποιούμενες για αμιγώς ιδιωτικούς σκοπούς από τρίτο, προκαλώντας της με τον τρόπο αυτό περιουσιακή ζημία·
                  
               
                     Δ.
                  
                  
                     λαμβάνοντας υπόψη ότι ο Harald Vilimsky φέρεται να χρησιμοποίησε τα χορηγούμενα στην ομάδα FPÖ του Εθνικού Συμβουλίου κονδύλια για σκοπούς πέραν των προβλεπόμενων στο άρθρο 1 του αυστριακού νόμου για τη χρηματοδότηση των κοινοβουλευτικών ομάδων (KlubFG) του 1985, και λαμβάνοντας υπόψη ότι εικάζεται ότι ενήργησε με πλήρη επίγνωση ότι οι αμειβόμενες υπηρεσίες δεν συνδέονταν με ανάγκες του κόμματος·
                  
               
                     E.
                  
                  
                     λαμβάνοντας υπόψη ότι το εικαζόμενο αδίκημα δεν αφορά γνώμη ή ψήφο δοθείσα κατά την άσκηση των καθηκόντων του βουλευτή του Ευρωπαϊκού Κοινοβουλίου υπό την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
                  
               
                     ΣΤ.
                  
                  
                     λαμβάνοντας υπόψη ότι το άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι οι βουλευτές του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
                  
               
                     Ζ.
                  
                  
                     λαμβάνοντας υπόψη ότι στο άρθρο 57 παράγραφοι 2 και 3 του αυστριακού Συντάγματος ορίζεται ότι:
                     
                        «2.   Τα μέλη του Εθνικού Συμβουλίου μπορούν να συλληφθούν λόγω τέλεσης αξιόποινης πράξης -με εξαίρεση τα επ’ αυτοφώρω διαπραττόμενα εγκλήματα- μόνο με την συγκατάθεση του Εθνικού Συμβουλίου. Ομοίως, συναίνεση του Εθνικού Συμβουλίου απαιτείται για έρευνες σε κατοικίες μελών του.
                     
                     
                        3.   Διαφορετικά, τα μέλη του Εθνικού Συμβουλίου μπορούν να διωχθούν αρμοδίως για αξιόποινη πράξη, με τη σύμφωνη γνώμη του Εθνικού Συμβουλίου, μόνον εάν είναι προφανές ότι η πράξη ουδόλως συναρτάται με την πολιτική δραστηριότητα του εν λόγω βουλευτή. Ωστόσο, εάν ο ενδιαφερόμενος βουλευτής ή το ένα τρίτο των μελών της επιφορτισμένης με τα θέματα αυτά μόνιμης επιτροπής υποβάλλει σχετικό αίτημα, η αρμόδια αρχή (Behörde) πρέπει να ζητήσει από το Εθνικό Συμβούλιο να επιβεβαιώσει την ύπαρξη μιας τέτοιας συνάφειας. Σε περίπτωση υποβολής ενός τέτοιου αιτήματος, κάθε ενέργεια της διωκτικής αρχής πρέπει άμεσα να διακόπτεται ή να τερματίζεται.»·
                     
                  
               
                     H.
                  
                  
                     λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται «κατηγορούμενος» (2)·
                  
               
                     Θ.
                  
                  
                     λαμβάνοντας υπόψη ότι σκοπός της βουλευτικής ασυλίας είναι να προστατεύονται το Κοινοβούλιο και τα μέλη του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες οι οποίες είναι άρρηκτα συνδεδεμένες με τα καθήκοντα αυτά·
                  
               
                     Ι.
                  
                  
                     λαμβάνοντας υπόψη ότι, στην προκειμένη περίπτωση, το Κοινοβούλιο δεν διαπίστωσε ότι υπάρχουν αποδεικτικά στοιχεία περί fumus persecutionis, δηλαδή στοιχεία από τα οποία να προκύπτει ότι η δίωξη ασκείται με σκοπό να παρακωλυθεί η πολιτική δραστηριότητα του βουλευτή και, ως εκ τούτου, του Ευρωπαϊκού Κοινοβουλίου·
                  
               
            1.   
            
               αποφασίζει να άρει την βουλευτική ασυλία του Harald Vilimsky·
            
         
         
            2.   
            
               αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή της Αυστριακής Δημοκρατίας και στον Harald Vilimsky.
            
         
         
            (1)  Απόφαση του Δικαστηρίου, της 21ης Οκτωβρίου 2008, στις συνεκδικασθείσες υποθέσεις C-200/07 και C-201/07, Marra κατά De Gregorio και Clemente, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, στην υπόθεση T-42/06, Gollnisch κατά Κοινοβουλίου, EU:T:2010:102· απόφαση του Δικαστηρίου, της 6ης Σεπτεμβρίου 2011, στην υπόθεση C-163/163, Patriciello, EU:C:2011:543· απόφαση του Γενικού Δικαστηρίου, της 17ης Ιανουαρίου 2013, στις συνεκδικασθείσες υποθέσεις T-346/11 και T-347/11, Gollnisch κατά Κοινοβουλίου, EU:T:2013:23· απόφαση του Δικαστηρίου, της 19ης Δεκεμβρίου 2019, στην υπόθεση C-502/19, Junqueras Vies, EU:C:2019:1115.
         
            (2)  Απόφαση του Γενικού Δικαστηρίου, της 30ής Απριλίου 2019, στην υπόθεση T-214/18, Briois κατά Κοινοβουλίου, EU:T:2019:266.